તારાપુરમાં ગટરલાઇનનું કામ મંજૂર થયું હતું અને ગટરલાઇન નાખવાનું કામ સરકાર માન્ય કોન્ટ્રાક્ટરને રૂરલ અર્બન યોજના અંતર્ગત આપવામાં આવ્યું હતું. આ કામ છેલ્લાં ઘણાં દિવસોથી ચાલુ રહ્યું હતું. અને છેલ્લાં કેટલાંક દિવસથી તારાપુર-ખંભાત રોડ ઉપર આવેલ ઇલા પાર્કની પાછળ ગટરલાઇનનું કામ ચાલી રહ્યું હતું. સોમવારે સવારે આ કામમાં જોતરાયેલ વિજયભાઇ નગીનભાઇ વાલ્મિકી નામનો યુવક ગટરલાઇનના કામ માટે જમીનની અંદર ખોદેલા ખાડામાં ઉતર્યો હતો અને ગટરલાઇન પાસેથી પસાર થતી પાણીની પાઇપલાઇનનો વાલ્વ ફીટ કરી રહ્યો હતો. અચાનક માટીની ભેખડ ધસી પડતાં ઊંડા ખાડામાં માટી નીચે વિજય વાલ્મિકી દબાઇ ગયો હતો. માટીની ભેખડ પડતાં થયેલ અવાજથી સાથી કામદારો સ્થળ પર દોડી આવ્યા હતા. ભારે અફડાતફડી મચી જવા પામી હતી અને દબાયેલ યુવકને ખાડામાંથી બહાર કાઢવાની કામગીરી જેસીબી મશીન બોલાવી શરૂ કરી દીધી હતી. પરંતુ ઊંડા ખાડામાં દબાયેલ યુવકને સ્થાનિક રહીશો જેસીબી મશીનની મદદ લઇ બહાર કાઢે તે અગાઉ જ યુવકનું ગુંગળાઇ જવાથી મોત નીપજ્યું હતું. ઘટના બનતા જ કોન્ટ્રાક્ટર સ્થળ ઉપરથી ભાગી છૂટ્યો હતો.